medieval-data/medieval-letters huggingface dataset:
CCII.  Ad Walterum archiepiscopum Rothomagensem.--Non instituendos in ecclesiis, nisi qui vel sint aut proxime futuri sint sacerdotes, et residere ibidem parati sint: nec minus idoneos, etiamsi a patronis praesentati fuerint.   (Veronae. Oct. 16.) [MANSI,  Concil.,  XXII, 479.]
Author: Lucius III

LUCIUS episcopus. . . . WALTERO Rothomagensi archiepiscopo. . . . .

Quoniam saepe in archiepiscopatu tuo dicitur evenire, ut ex ecclesiis inibi constitutis inutilium institutio personarum scandalum inferat et gravamen, sollicitum te esse volumus et attentum, ut ita, Deo propitio, ecclesiae ipsae tuis temporibus ordinentur, quod et clericalis honestas inconvulsa permaneat, et ecclesiarum status jugiter servetur illaesus. Ideoque fraternitati tuae praesentibus litteris inhibemus, ne ad vicarios parochialium ecclesiarum aliquos nisi tales admittas, qui vel sint, vel esse debeant in proximo sacerdotes, et qui velint et possint in propria persona ecclesiis ipsis deservire. Nulli praeterea curam committi consenties animarum, nisi qui infra tempus quod a sacris canonibus est praefixum, ad ordines sacerdotii possit et debeat promoveri. Porro si patroni ecclesiarum idoneas non praesentaverint tibi personas, liceat tibi auctoritate nostra in ecclesiis ipsis, appellatione remota, congruos ordinare ministros, quibus ecclesiarum utilitas et in spiritualibus et temporalibus salubriter committatur. Nulli ergo, etc. Datum Veronae, XVII Kal. Novembris.
CCIII.  Clericis Osnabrugensibus concedit facultatem condendi testamentum.   (Veronae, Oct. 22.) [MOSER,  Osn. Gesch.  IV, 109.]
Author: Lucius III

LUCIUS episcopus, servus servorum Dei, dilectis filiis clericis Osnabrugensis Ecclesiae, salutem et apostolicam benedictionem.

Ex injuncto nobis a Deo apostolatus officio clericorum juri tenemur prospicere et utilitati, atque ipsis contra maleficiorum incursus patrocinium nostrum fortius impertiri; ex parte siquidem vestra nostris est auribus intimatum quod laici consanguinitatis intuitu testamenta quae de propriis rebus condita sunt, sua temeritate infringant, non sinentes ea juxta dispositorum voluntatem impleri. Volentes igitur in hac parte vobis sollicitudine paterna prospicere discretioni vestrae, auctoritate praesentium indulgemus ut condendi testamenta de quibuslibet propriis rebus vestris, juxta legum et canonum sanctiones, liberam de caetero habeatis facultatem, auctoritate nostra apostolica districtius inhibentes ne quis testamenta vestra canonice facta consanguinitatis obtuitu violare ullo modo praesumat. Nulli omnino hominum liceat hanc paginam nostrae jussionis et prohibitionis infringere, vel ei ausu temerario contraire; si quis autem hoc attentare praesumpserit, excommunicationem omnipotentis Dei et B. Petri et Pauli apostolorum ejus se noverit incursurum. Datum Veronae, XI Kal. Novembris.
CCIV.  Monasterio Cluniacensi asserit locum a Joceranno Grosso concessum.   (Veronae, Oct. 23.) [  Bullar. Cluniac.,  77.]
Author: Lucius III

LUCIUS episcopus, servus servorum Dei, dilectis filiis abbati et conventui Cluniacensi, salutem et apostolicam benedictionem.

Justis petentium desideriis dignum est nos facilem praebere consensum, et vota quae a rationis tramite non discordant, effectu prosequente complere. Quapropter, dilecti in Domino filii, vestris justis postulationibus grato concurrentes assensu, locum quem vobis nobilis vir Jocerannus Grossus, consentiente uxore sua, in allodio proprio et silva de Gron, ubi ecclesia in honorem Sancti Joannis evangelistae aedificata dignoscitur, pia largitione concessit secundum limitationes terminorum, qui in scripto authentico ipsius continentur, et sicut locus ipse a vobis cum appendiciis juste et pacifice possidetur, vobis et monasterio vestro auctoritate apostolica confirmamus, et praesentis scripti patrocinio communimus. Nulli ergo, etc. Datum Veronae, X Kalendas Novembris.
CCV.  Ad Radulphum Andegavensem episcopum.   (Veronae, Oct. 27.) [MORICE,  Mémoires pour servir à l' hist. de Bretagne,  I, 699.]
Author: Lucius III

LUCIUS episcopus, servus servorum Dei, venerabili fratri Andegavensi episcopo, et dilectis filiis G. archidiacono, et J. archipresbytero Turonensi, salutem et apostolicam benedictionem.

Quanto monasterium S. Florentii Salmurensis specialius nostri ac B. Petri juris existit, tanto nobis debet esse molestius cum jura ipsius per alicujus imminui temeritatem audimus. Propositum siquidem noveritis esse auribus nostris, quod cum coenobium S. Melanii Redonensis ita spectat ad monasterium Salmuriense, quod unius monachi sint fratres alterius, et non debeat in eo abbas institui nisi de convenientia abbatis Salmuriensis, et de coenobio ipsorum altero eligatur; quidam per potentiam nobilis viri G. Britanniae comitis, in jam dictum S. Melanii monasterium aliunde adductus, praedicto abbate Salmuriensi ac fratribus reclamantibus, est intrusus, et in illorum dispendium monasterium ipsum detinere contendit. Quia igitur quod nequiter actum est in eodem coenobio ad rectitudinis convenit tramitem revocari, discretioni vestrae per apostolica scripta praecipiendo mandavimus quatenus utramque partem ad vestram audientiam convocantes, audiatis rationes et allegationes hinc inde propositas, et causam ipsam mediante justitia terminetis. Datum Veronae, VI Kal. Novembris.
CCVI.  Monasterio Altembergensi villam Isacherode asserit.   (Veronae, Oct. 29.) [LACOMBLET,  Urkundenbuch,  I, 347.]
Author: Lucius III

LUCIUS episcopus, servus servorum Dei, dilectis filiis, abbati et fratribus Bergensibus, salutem et apostolicam benedictionem.

Justis petentium desideriis dignum est nos facilem praebere consensum, et vota quae a rationis tramite non discordant effectu prosequente complere. Eapropter, dilecti in Domino filii, vestris justis postulationibus grato concurrentes assensu allodium villae Isacherode cum omnibus pertinentiis suis in ea immunitate et integritate in qua Willhelmus de Solebendorp et uxor ejus, de assensu et voluntate filiorum suorum, ob remedium animae suae illud vobis pro devotione dederunt et vos ipsum juste et pacifice possidetis, vobis et monasterio vestro auctoritate apostolica confirmamus, et praesentis scripti patrocinio communimus; statuentes ut nulli omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et BB. Petri et Pauli apostolorum se noverit incursurum. Data Veronae, IV Kal. Novembris.
CCVII.  Mauritio episcopo Parisiensi concedit ne feoda Parisiensis episcopatus sine consensu ipsius obligari possint, vel vendi.   (Veronae, Oct. 30.) [  Theodori Poenitentiale,  II, 638.]
Author: Lucius III

LUCIUS, MAURITIO Parisiensi episcopo.

Devotionis et probitatis tuae meritum exigere comprobatur, ut quod aliis communi jure debetur, fraternitati tuae, quae id humiliter et devote requirit, speciali indulgentiae largitate, per officium quo fungimur, concedatur. Eapropter, venerabilis in Domino frater, praesentibus tibi litteris indulgemus, ne aliqua ecclesiastica saecularisve persona feoda tua sine consensu, sub pignore recipere aut emere aliqua auctoritate praesumat. Si quis autem hoc attentare praesumpserit, et contractus sui dispendium et indignationem nostram se noverit incursurum. Datum Veronae, III Kal. Nov.
CCVIII.  Abbatibus monasterii S. Georgii in Silva Nigra usum mitroe, chirothecarum et Sandaliorum concedit.   (Veronae, Oct. 31.) [GERBERT,  Codex diplomaticus Historiae Silvae Nigrae,  p. 109.]
Author: Lucius III

LUCIUS episcopus, servus servorum Dei, dilecto filio MANEGALDO abbati S. Georgii de Silva Nigra salutem et apostolicam benedictionem.

Cum monasterium tuum, cui auctore Deo praeesse dignosceris, speciale beati Petri juris existat, et regularis observantia polleat disciplinae, dignum est, ut honori tuo, cui ejusdem monasterii sollicitudo administrationis incumbit, et illorum, qui, largiente Domino, in eadem tibi cura succedent, specialius intendamus, et in quantum cum Domino possumus, tuis piis desideriis optatum in Domino de indulgentia sedis apostolicae impertiamus affectum. Hac siquidem ratione inducti, et consideratione venerabilis fratris nostri Gotefridi patriarchae Aquileiensis qui nobis pro te et ecclesia tua affectuosis precibus supplicavit, nihilominus provocati, usum mitrae, chirotecarum et sandaliorum in praecipuis solemnitatibus, tam in missarum solemniis, quam in ecclesiae tuae possessionibus de apostolicae sedis clementia tibi et canonicis successoribus tuis concedimus, et praesentis scripti patrocinio confirmamus. Nulli quoque omnino hominum liceat paginam nostrae confirmationis infringere, vel ei ausu temerario contraire. Si quis autem contra hoc attentare praesumpserit, indignationem omnipotentis Dei, et beatorum Petri et Pauli apostolorum ejus se noverit incursurum. Datum Veronae, II Kalend. Novemb.
CCX.  Episcopo Senogalliensi mandat, ne Ecclesiae Ravennatis privilegia laedi sinat.   (Veronae, Nov. 4.) [RUBEI,  Hist. Ravenn.,  p. 356.]
Author: Lucius III

LUCIUS episcopus, servus servorum Dei, venerabili fratri . . . Senogalien. episcopo, salutem et apostolicam benedictionem.

Cum ex injuncto nobis officio universis simus ecclesiis debitores, eo Ravennati specialius tenemur adesse, quo antiquius in Christiani nominis confessione fundata, praeest pluribus, et proficit ad salutem. Cum igitur in episcopatu tuo, et in aliis jura ipsius a pluribus perturbentur, unde non modicum per reproborum malitiam, in suis noscitur possessionibus diminuta, fraternitatem tuam hortamur in Domino, et praecipiendo mandamus, quatenus ei in suis justitiis tam prompta et sollicita charitate assistas, et parochianos tuos, de quibus ad te querela pervenerit, appellatione remota, excommunicationis censura compellas, ut archidiacono et fratribus ipsius Ecclesiae super omnibus, quae requirent, justitiae non differant plenitudinem exhibere. Dat. Veronae, II Non. Novembr.
CCXI.  Conventui S. Remigii Remensis et decimam de Besenes et privilegia quaedam asserit.   (Veronae, Nov. 8.) [VARIN,  Archives administratives de Reims,  t. I, part. I, page 406.]
Author: Lucius III
Date:  [W.]

LUCIUS episcopus, servus servorum Dei, dilectis filiis abbati et conventui S. Remigii . . . . .

Vestris postulationibus grato concurrentes assensu, quod in decima de Besenes juste et pacifice obtinetis vel possidetis, auctoritate vobis apostolica confirmamus; nihilominus vobis praesentibus litteris indulgemus ut sicut in authentico venerabilis fratris nostri Remensis archiepiscopi tituli S. Sabinae cardinalis, apostolicae sedis legati, rationabiliter continetur, sententiam in malefactores vestros canonice promulgatam, sine promissa condigna satisfactione, vel sufficienti cautione de parendo mandato ecclesiae, nemini liceat relaxare. Mansionarios insuper villarum S. Remigii, si alias duxerint divertendum, nisi terras dimittere sponte voluerint, solutioni nihilominus proventuum et reddituum et terrarum oneribus, sicut in eodem memorati Remensis privilegio canonice invenitur expressum, decernimus subjacere. Ad haec autem, cum in ecclesia S. Timothei duodecim sint canonici constituti, ut vel in propria persona beneficiis sibi concessis deserviant, vel si absentes esse decreverint, vicarios idoneos pro se servituros instituant, praesentis scripti pagina censemus in posterum obtinere, alioquin beneficia eorum aliis qui serviant conferendi vobis liberam concedimus praesenti indulgentia facultatem; statuentes ut nulli omnino, etc. . . Datum Veronae, VI Idus Novembris.

Notes: (archiepiscopi?)
CCXII.  Sententiam de praebenda ecclesiae S. Exuperii Corboliensis ab I., quondam episcopo Carnotensi, latam inter eamdem ecclesiam et monasterium S. Dionysii confirmat.   (Veronae, Nov. 13.) [DOUBLET,  Hist. de S. Denys,  t. I, p. 515.]
Author: Lucius III

LUCIUS episcopus, servus servorum Dei, dilectis filiis abbati et monachis beati Dionysii, salutem et apostolicam benedictionem.

Ea quae judicio vel rationabili concordia terminantur firma decet et illibata manere, et ne alicujus valeant malitia perturbari scripti debent memoriae commendari, apostolicoque praesidio communiri. Cum autem inter monasterium vestrum et ecclesiam Sancti Exuperii Corboliensis super integritate praebendae ipsius ecclesiae quam vos ad prioratum Beatae Mariae de Campis dicebatis de jure spectare, controversia verteretur, bonae memoriae quondam Carnotensis episcopus, cui causa ipsa fuerat de apostolico mandato commissa, inter vos taliter statuit in iis qui pro tempore fuerit prior in jam dicta ecclesia Sanctae Mariae de Campis praebendam ipsam cum integritate percipiat, et deserviat per vicarium. In eadem ecclesia qui majorem missam ibidem in festo Sancti Exuperii celebrabit, vel si maluerit per alium faciet celebrari. Nos igitur quod episcopus statuit super praebenda ipsa, sicut rationabiliter factum est et in scripto ejusdem episcopi plenius continetur, auctoritate apostolica confirmamus et praesentis scripti patrocinio communimus. Statuentes ut nulli omnino hominum liceat hanc paginam nostrae confirmationis infringere, vel ei ausu temerario contraire. Si quis autem etc. Datum Veron. Idus Novembris.
CCXIV.  Privilegium priori Carthusiensi et omnibus ordinis fratribus concessum.   (Veronae, Jan. 8.) [  Privilegia ord. Carthus.,  fol. 2 b .]
Author: Lucius III

LUCIUS episcopus, servus servorum Dei, dilectis filiis priori Carthusiensi et omnibus fratribus ejusdem ordinis salutem et apostolicam benedictionem.

Quanto ferventius observantia regulari faciente Domino insudatis, tanto sincerius universitatem vestram diligimus et quieti vestrae attentius debemus et volumus providere. Eapropter vestris postulatiobus annuentes, auctoritate vobis apostolica indulgemus ut si tempore ordinationum, dioecesano episcopo requisito, ejus habere copiam nequiveritis, liceat vobis alium catholicum de cujus ordinatione nullum proprium antistitem dispendium timere oporteat invitare; qui auctoritate nostra quod postulaveritis largiatur. Nulli et hominum omnino liceat hanc paginam nostrae concessionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus cognoverit incursurum. Datum Veronae, VI Idus Januarii.
CCXVI.  Joanni priori et fratribus de Valle S. Joannis Seitzensis permittit, ut episcopum quemcunque invitent ad ordines accipiendos si tempore ordinationis dioecesanus nequeat.   (Veronae, Jan. 23.) [MANSI,  Concil.,  XXII, 479.]
Author: Lucius III

LUCIUS episcopus, servus servorum Dei, dilectis filiis JOANNI priori et fratribus de Valle Sancti Joannis, salutem et apostolicam benedictionem.

Quanto ferventius observantiae regulari, faciente Domino, insudatis, tanto sincerius universitatem vestram diligimus, et quieti vestrae attentius debemus et volumus providere. Eapropter vestris postulationibus annuentes auctoritate vobis apostolica indulgemus ut, si temporibus ordinationum dioecesani episcopi copiam habere nequiveritis, liceat vobis alium catholicum invitare, de quo dioecesanum non oporteat timere antistitem, quod talis ordinationis occasione terminos episcopatus sui in aliena jura velit extendere, et ipsius dioecesani minorare. Qui vocatus, auctoritate nostra, quod postulaveritis largiatur: nec id a vobis in posterum quasi debitum requirere possit. Nulli ergo omnino hominum liceat hanc paginam nostrae concessionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei, et beatorum Petri et Pauli apostolorum ejus, se noverit incursurum. Datum Veronae, X Kalendas Februarii.
CCXVII.  Adelberto archiepiscopo Salzburgensi ejusque suffraganeis commendat monasterium Rotense.   (Veronae, Febr. 20.) [  Monum. Boica,  t. I, p. 368.]
Author: Lucius III

LUCIUS episcopus, servus servorum Dei, venerabilibus N. Salseburgensi episcopo et suffraganeis suis, salutem et apostolicam benedictionem.

Cum universis Dei Ecclesiis ex injuncto nobis administrationis officio contra perversorum incursus patrocinium teneamur apostolicum impertiri: locis tamen regularibus institutis obnoxiis et ad nos ac Romanam Ecclesiam nullo medio pertinentibus diligentius debemus adesse, et ad conservationem eorum juris fratres nostros episcopos provocare. Inde est quod cum Rotense coenobium, quod specialius B. Petri et nostri juris existit, plurimis sepe molestiis agitetur, ipsum fraternitati vestrae duximus attentius commendandum: per apostolica scripta praecipiendo mandantes quatenus cum super investituris Ecclesiarum vel amissione possessionum suarum seu gravaminibus aliis ab aliis vobis vel alicui vestrum fuerit querela proposita, eos clementer audiatis et malefactores, per ecclesiasticam censuram, ab eorum molestatione cessare, et restituere res ablatas, sicut justum fuerit, sine appellationis obstaculo compellatis, ita quod et fratres in eo manentes, vestra faciente sollicitudine, quiete valeant Domino famulari, et nos, cum audierimus, debeamus, gratum habere. Dat Veronae X. Kal. Martii
CCXIX.  Privilegium pro monasterio Raitenhaselacensi et reliquis ordinis Cisterciensis coenobiis.   (Veronae, Mart. 4.) [  Monumenta Boica,  III, 116.]
Author: Lucius III
Date:  [IV]

LUCIUS episcopus, servus servorum Dei, venerabilibus archiepiscopis, episcopis, et dilectis filiis abbatibus, prioribus et aliis Ecclesiarum praelatis, ad quos litterae istae pervenerint, salutem et apostolicam benedictionem.

Audivimus, et audientes vehementi sumus admiratione commoti, quod cum fratribus de Raitenhaslach, sicut aliis omnibus Cislerciensis ordinis, a fratribus et praedecessoribus nostris concessum sit, et a nobis ipsis postmodum confirmatum, ut de laboribus, quos propriis manibus aut sumptibus excolunt, nemini decimas solvere teneantur, quidam ab eis extorquere praesumunt et sinistra interpretatione apostolica privilegiorum capitulum afferunt de novalibus debere intelligi, ubi de laboribus est inscriptum. Quoniam igitur manifestum est omnibus qui recte sapiunt interpretationem hujusmodi perversam esse et intellectui sano contrariam; cum secundum capitulum illud a solutione decimarum tam de terris illis quas deduxerunt vel deducunt ad cultum, quam etiam de terris cultis quas propriis manibus vel sumptibus excolunt sint penitus absoluti, ne ullus contra eos materiam habeat malignandi, aut quomodolibet contra justitiam molestandi per apostolica vobis scripta praecipiendo mandamus, quatenus omnibus qui vestrae sint potestatis, auctoritate nostra prohibere curetis, ne a memoratis fratribus de Raitenhaslach vel a fratribus aliorum monasteriorum Cisterciensis ordinis, qui in episcopatibus vestris consistunt, de novalibus vel de aliis terris quas propriis manibus vel sumptibus excolunt, vel de nutrimentis animalium suorum decimas praesumant quomodolibet extorquere. Nam si de novalibus vellemus tantum intelligi, ubi ponimus de laboribus, de novalibus poneremus, sicut in privilegiis quorumdam apponimus aliorum. Quia vero non est conveniens ut contra instituta sedis apostolicae temere veniatur, quae obtinere debent inviolabilem firmitatem, per apostolica scripta ubique praecipiendo mandamus, ut si qui canonici, clerici, monachi, aut laici contra privilegia sedis apostolicae praedictos fratres decimarum exactione gravaverint, appellatione remota laicos excommunicationis sententia percellatis, reliquos autem ab officio suo suspendatis et tam excommunicationis quam suspensionis sententiam faciatis, usque ad dignam satisfactionem, inviolabiliter observari. Ad haec praesentium vobis auctoritate praecipiendo mandamus, quatenus si qui in fratres praescriptorum monasteriorum manus violentas injecerint, eos accensis candelis excommunicatos publice nuntietis et faciatis ab omnibus sicut excommunicatos districtius evitari, donec congrue satisfaciant praedictis fratribus et cum litteris dioecesani episcopi rei veritatem continentibus apostolico se conspectui repraesentent. Datum Veronae. IV Non. Martii, pontificatus nostri. an. III .
CCXXII.  Privilegium pro monasterio de Valle S. Joannis Seizensi.   (Veronae, Mart. 19.) [TRAELICH,  Diplomataria sacra ducatus Styriae,  t. II, p. 65.]
Author: Lucius III

LUCIUS episcopus, servus servorum Dei, dilectis filiis Carthusiae fratribus qui sunt in Valle S. Joannis, salutem et apostolicam benedictionem.

Justis petentium desideriis facilem nos convenit praebere assensum, et vota quae a rationis tramite non discordant, effectu prosequente complere. Eapropter, dilecti in Domino filii, vestris justis postulationibus grato concurrentes assensu, praedium de Gunuwitz in patriarchatu Aquilegensi, in quo sunt cellae vestrae fundatae, cum usibus et appendiciis a dilectis filiis nostris, viris nobilibus, Otacher marchione de Styria, et Otacher duce, filio ejus, ordini vestro concessum, sicut illud juste et pacifice possidetis, auctoritate apostolica confirmamus, et praesentis scripti patrocinio communimus. Hujus autem praedii termini, sicut in ejusdem marchionis rescripto habetur, sunt apices montium usque in vallem, et ex altera parte praedium Gurcensis ecclesiae. Nulli ergo omnino hominum liceat hanc paginam nostrae confirmationis infringere, vel ei ausu temerario contraire, si quis autem hoc attentare praesumpserit, indignationem omnipotentis Dei, et beatorum Petri et Pauli app., ejus se noverit incursurum. Datum Veronae, XIV Kal. Aprilis.
CCXXIV.  Romani monasterii protectionem suscipit, immunita temque talliarum seu aliarum novarum et indebitarum exactionum confirmat.   (Veronae, Mart. 23.) [  Mém. et Docum. de la société de la Suisse Rom.,  t. III, p. 588.]
Author: Lucius III

LUCIUS episcopus, servus servorum Dei, dilectis filiis, priori et conventui Romani monasterii, salutem et apostolicam benedictionem.

Officii nostri nos hortatur auctoritas pro religiosorum locorum statu satagere et eorum paci et tranquillitati salubriter in posterum, auxiliante Domino, providere. Eapropter, dilecti in Domino filii, vestris justis postulationibus grato concurrentes assensu, coenobium vestrum cum omnibus quae in praesentiarum rationabiliter possidet, vel in futurum justis modis, praestante Domino, poterit adipisci, sub beati Petri et nostra protectione suscipimus et praesentis scripti patrocinio communimus, districtius inhibentes ne tales seu alias novas et indebitas exactiones archiepiscopi, episcopi, archidiaconi vel aliae quaelibet ecclesiasticae personae, a vobis vel a presbyteris vestris contra Lateranensis statuta concilii ulterius extorquere praesumant. Nulli ergo omnino hominum liceat hanc paginam nostrae protectionis et constitutionis infringere vel ei ausu temerario contraire. Si quis autem hoc attentare praesumpserit indignatione omnipotentis Dei et beatorum Petri et Pauli apostolorum ejus se noverit incursurum. Datum Veronae, X Kalendas Aprilis.